ITDกินรวบสร้างเขื่อนป้องน้ำ
อิตาเลียนไทยฯ กวาดเรียบ สร้างเขื่อนป้องกันน้ำท่วม ล่าสุดคว้างาน ROJNA มูลค่า 2,172 ล้านบาท TFUND เผยผู้เช่าวูบเหลือ 84%
1 ก.พ. 2555

อิตาเลียนไทยฯ กวาดเรียบ สร้างเขื่อนป้องกันน้ำท่วม ล่าสุดคว้างาน ROJNA มูลค่า 2,172 ล้านบาท TFUND เผยผู้เช่าวูบเหลือ 84%
นางนิจพร จรณะจิตต์ กรรมการรองประธานบริหารอาวุโส บริษัทอิตาเลียนไทย ดีเวล๊อปเมนต์ (ITD) เปิดเผยว่า บริษัทได้ร่วมลงนามในสัญญาก่อสร้างกับบริษัท สวนอุตสาหกรรมโรจนะ (ROJNA) เพื่อดำเนินการก่อสร้างโครงการเขื่อนป้องกันน้ำท่วมของสวนอุตสาหกรรมโรจนะ จ.พระนครศรีอยุธยา โดยมีมูลค่าก่อสร้างจำนวน 2,172.10 ล้านบาท และมีระยะเวลาในการก่อสร้าง 7 เดือน
สำหรับงานที่จะดำเนินการ ประกอบด้วย การสร้างกำแพงป้องกันน้ำท่วมโดยระบบเข็มพืด คอนกรีต พื้นผิวแบบลอนลูกฟูก งานปรับปรุงคันดิน ถนนทางเข้าหลัก และงานสะพาน
ก่อนหน้านี้บริษัท นวนคร (NNCL) ก็ได้ให้ ITD ศึกษาเพื่อสร้างเขื่อนป้องกันน้ำท่วมนิคมอุตสาหกรรมนวนครเช่นกัน โดยการนำระบบโคโรเกรดเตทคอนกรีตชีฟไฟล เทคโนโลยีของญี่ปุ่น ล้อมรอบนิคมฯ ซึ่งน่าจะใช้เงินลงทุนประมาณ 600 ล้านบาท
ด้านบริษัทหลักทรัพย์ ดีบีเอส วิคเคอร์ส (ประเทศไทย) ระบุว่าถือเป็นข่าวดีที่ ROJNA ว่าจ้างสร้างเขื่อนสูง 7 เมตร และถ้าหากแผนการขยายอายุเงินกู้ในการสร้างเขื่อนจาก 7 ปี เป็น 15 ปี จะช่วยลดภาระผู้ประกอบการได้และจะจูงใจให้ผู้ประกอบการเดิมคงอยู่ในนิคมต่อไป และจะสร้างความเชื่อมั่นให้กับรายใหม่กลับเข้ามาซื้อที่ดิน 
ขณะเดียวกัน ROJNA คาดว่าธุรกิจขายที่ดินจะฟื้นตัวได้ดีหากในปี 2555 ไม่มีน้ำท่วมรุนแรงเกิดขึ้นอีก และบริษัทมีที่ดินรอโอนอยู่ 750 ไร่ ใน ณ สิ้นปี 2554 ดังนั้นการรับรู้รายได้ในธุรกิจขายที่ดินในนิคมฯ ปีนี้จะไม่ได้กระทบมาก แต่หากยอดขายที่ดินในปีนี้ต่ำลงมากก็อาจทำให้ยอดรับรู้รายได้ปีหน้าน้อยลง 
รายงานข่าวจากกองทุนรวมอสังหาริมทรัพย์ไทคอน (TFUND) แจ้งว่า ปัจจุบันมีผู้เช่าโรงงานรวมทั้งหมด 181 แห่ง คิดเป็นอัตราการเช่าพื้นที่ 84.8% ของพื้นที่เช่าทั้งหมด ซึ่งลดลงจากก่อนที่เกิดน้ำท่วมที่มีผู้เช่าโรงงานรวม 195 แห่ง คิดเป็นอัตราการเช่าที่ 92.9% ของพื้นที่เช่าทั้งหมด และตัวเลขการเช่าอาจมีการเปลี่ยนแปลงได้อีก
อย่างไรก็ตาม กองทุนได้ประมาณการค่าใช้จ่ายในการซ่อมแซมโรงงานที่ได้รับความเสียหายไว้เป็นเงินประมาณ 182.50 ล้านบาท ขณะนี้อยู่ระหว่างขั้นตอนการพิจารณาจ่ายค่าชดเชยความเสียหายจากบริษัทประกันภัย